《放歌招孙祖训俞国宝饮》
宋代·章甫

儿时望春春不来，春衣隔年催翦裁。
平明出游薄暮回，惟恐云气兴风雷。
岂知乐极还悲哀，十年黄尘涴青鞋。
管领莺花已无意，感时念旧时伤怀。
去年寒食丹徒县，家寄毗陵不相见。
今年寒食江陵府，妻子相看泪如雨。
迂儒忧国更忧家，枉杀清明不见花。
无端柳絮搅愁思，一径漫漫春日斜。
主人知我坐憔悴，故遣斗酒来相慰。
呼妻安稳置床头，个是贫家一祥瑞。
床头三日未开尝，秋秋忧心自如醉。
朝来忽觉体中佳，吻角流涎已难制。
细君平日但濡唇，瓦盆对酌可无人。
招朋一饮舒清兴，要须脱畧任天真。
高邮孙夫子，相逢不作鬲上语。
临川俞先生，客里伤春作诗苦。
二公问学该今古，胸吞云梦轻阿堵。
我酒虽不多，酒行诗可歌。
杖藜乘兴速来过，不来吟醉奈春何。

作者简介：（1045—1106）建州浦城人，徙居苏州，字端叔。神宗熙宁三年进士。调临川尉，移知寿春。进所著《孟子解义》，除应天府国子监教授，改著作佐郎。元丰中知山阴县，监左藏北库。哲宗朝通判宿州，复除开封府提举常平等事。徽宗即位，知虔州。崇宁初为都官郎中，时立元祐党籍，乃上言元祐臣僚因国事获罪，不应刻名著籍，禁锢子孙。坐忤宰相曾布，降官知泰州。后提举舒州灵仙观以卒。